राजतरंगिनी की खूबसूरती ने उसे इस कदर मदहोश किया कि उसके लिए कुणाल ने मेधा का साथ छोड़ दिया
कुणाल कहना चाहता था कि मेरे दिल में आपके प्यार के रंग उतर आए हैं, पर हिम्मत न कर सका। उसे प्यार हो गया है, यह बात कैसे कहता?
मोहे रंग दो लाल, नंद के लाल 
छेड़ो नहीं बस रंग दो लाल, देखूं तुझको मैं होके निहाल
छू लो कोरा मोरा कांच सा तन, नैन भर कर क्या रहे निहार
मैं तो रंगी हरी, हरी के रंग में, लाज से गुलाबी लाल
मोहे रंग दो लाल।
पीला शीशों जड़ा लहंगा, लाल रंग की चोली और हरे रंग की चुनरी ओढ़े जिस पर टंके सलमे-सितारे हर तरफ अपनी रोशनी बिखेर रहे थे। खूबसूरत लहंगा-चोली पहने वह गीत के बोलों के साथ थिरक रही थी। उस समय नृत्य करते हुए कभी वह मीरा जैसी बावरी लग रही थी तो कभी राधा जैसी प्यार में डूबी, दुनिया से बेखबर।
और वह उसके परफॉर्मेंस की वीडियो रिकॉडिंग करते-करते जैसे अपनी सुध-बुध खोता जा रहा था। उसकी छरहरी काया के साथ बल खाता उसके शरीर का हर कटाव, चेहरे पर आने वाले भाव और पतली-पतली अंगुलियों की भंगिमा… सब उसके अंदर एक सरसराहट पैदा कर रहे थे। उसकी आंखों में न जाने क्या था कि उसे लग रहा था जैसे उनमें वह डूब रहा है। उसके पूरे व्यक्तित्व का आकर्षण उसे खींच रहा था। इससे पहले वह हजारों बार कलाकारों और अन्य लोगों की वीडियो रिकॉडिंग कर चुका था, पर किसी ने उसे इस तरह मोहित नहीं किया था।
वह एक फोटोग्राफर था और अपनी मीडिया टीम की मेधा के साथ ‘होलीत्सव’ के इस प्रोग्राम को कवर करने आया था। वह उसकी लगातार फोटो भी खींच रहा था, हर एंगल से, हर भंगिमा के साथ। मानो वह उसके रूप को अपने कैमरे में कैद कर लेना चाहता हो।
मेधा ने उसे टोका भी, “कुणाल, कुछ ज्यादा ही फोटो नहीं क्लिक कर रहा है तू? छोटा-सा ही फीचर लिखना है और साथ ही हमारी साइट पर एक-दो मिनट का वीडियो अपलोड हो जाएगा। मुझे लगता है अब चलना चाहिए। बाकी फोटो बाद में आयोजक भेज ही देंगे।”
“रुक ना। जब आए हैं तो पूरा प्रोग्राम देखकर जाएंगे। फिर डिनर भी तो है।” कुणाल यह नहीं कह पाया कि वह सामने चल रहे नृत्य और नृत्य करने वाली से अपनी नजरें नहीं हटा पा रहा है। उसने शेड्यूल निकालकर ध्यान से पढ़ा। वरना शेड्यूल पढ़ने की कभी मेहनत नहीं करता था वह। बस जहां बोला जाता था, जाकर फोटो खींचकर मेधा को या संपादक को दे देता था। राजतरंगिनी उपाध्याय नाम है उसका। इसके बाद वह ‘होली आई रे कन्हाई’ पर भी नृत्य करने वाली थी।
“राजतरंगिनी,” मन ही मन उसने नाम बुदबुदाया। जैसा नाम है, वैसी ही इसके भीतर से उठती तरंगें हैं।
“कोई प्रसिद्ध नर्तकी है क्या यह?” उसने मेधा से पूछा। वही तो सारी स्टोरीज लिखा करती थी। म्यूजिक, डांस व सांस्कृतिक कार्यक्रमों को कवर किया करती थी।
“नहीं, नई लड़की है। पहली बार बड़े स्टेज पर पब्लिक के सामने परफॉर्म कर रही है। अपने गली-मोहल्ले में करती होगी। इस बार यहां चांस मिल गया। रोज ही ऐसी कितनी डांसर आती हैं और गायब हो जाती हैं,” मेधा ने उपहास उड़ाते हुए कहा। असल में अब वह एंजॉय करने के बजाय केवल काम की तरह लेने लगी थी ऐसे कार्यक्रमों को। दिन में दो-तीन इवेंट तो उसे कवर करने ही पड़ते थे। थक जाती थी स्टोरी लिखते-लिखते।
“पर बहुत अच्छा डांस कर रही है,” कुणाल को मेधा का इस तरह राजतरंगिनी के बारे में टिप्पणी करना अच्छा नहीं लगा।
“तू बैठा देखता रह। मैं तो चली। थोड़ा-बहुत प्रेस रिलीज देखकर लिख लूंगी। बाहर शामल मेरा इंतजार कर रहा है। उसी के साथ मेरी डिनर डेट है।”
कुणाल ने कोई जवाब नहीं दिया। बीच में एनाउंसर ने आकर होली के बारे में कुछ बातें कहीं। एक कवि ने होली पर अपनी कविताएं सुनाईं। उसके बाद राजतरंगिनी फिर स्टेज पर थी।
वह अपना कैमरा ले स्टेज के पास जाकर खड़ा हो गया। उसे बहुत करीब से देखना चाहता था। इस समय उसने गुलाबी रंग की लहरिया साड़ी पहनी हुई और बालों की चोटियां बनाकर उन पर गजरा लगाया हुआ था। गालों पर छाई लालिमा देख लग रहा था मानो किसी ने उसके चेहरे पर गुलाल लगा दिया हो। उसकी पायल की रुनझुन के साथ गीत और नृत्य शुरू हुआ।
होली आई रे कन्हाई
रंग छलके
सुना दे जरा बांसुरी
छूटे न रंग
बरसे गुलाल रंग मेरे अंगनवा
अपने ही रंग में रंग दे मोहे सजनवा।
स्टेज पर थालों में रखे हरे, पीले, गुलाबी, लाल रंग के गुलाल मुट्ठी में भर वह ऐसे थिरकी कि तालियों की गूंज से सारा माहौल भर गया। राजतरंगिनी के साथ लोग भी नाचने लगे, गाने लगे और ‘होली है!’ का शोर उठा। उसने दर्शकों की ओर गुलाल उछालना शुरू किया तो कुणाल पर भी उसकी बौछार हुई। आयोजक लोगों के पास थाल ले जाकर उन्हें गुलाल लगाते हुए होली की बधाई देने लगे।
राजतरंगिनी नाचती ही जा रही थी। खुद वह रंग-बिरंगे गुलाल से रंग गई थी। आखिर एनाउंसर ने आकर माइक पर डिनर लगने की घोषणा की तब उसका नृत्य रुका। सच में वह राधा बन गई थी, सच में वह मीरा बन गई थी जो अपने कान्हा के साथ होली खेलना चाहती थी। तभी तो नाची थी दीवानों की तरह।
और कुणाल… वह भी दीवाना बन गया था राजतरंगिनी का, उसके नाच का, उसके गुलाबी चेहरे का और उसके प्यार के रंग में डूबे भावों का। उसके प्यार का रंग तो तभी चढ़ गया था कुणाल पर जब उसने गुलाल उस पर फेंका था।
लोग वहां चल दिए जहां डिनर सर्व किया जा रहा था और कुणाल स्टेज के पीछे। वह एक फोटोग्राफर है और राजतरंगिनी का इंटरव्यू करना चाहता है, ऐसा कहने के बाद कौन उसे बैक स्टेज जाने से रोक सकता था।
राजतरंगिनी सकुचाई से खड़ी थी। पसीने की बूंदें उसके माथे पर सफेद कणों की तरह चमक रही थीं। कुणाल ने टिश्यू पेपर उसकी ओर बढ़ाते हुए कहा, “पसीना पोंछ लीजिए, वरना फोटो अच्छी नहीं आएगी।” वह गालों पर लगे गुलाल को पोंछने लगी तो कुणाल ने मना कर दिया।
“इसे लगा रहने दीजिए। होली के रंग आप पर बहुत अच्छे लग रहे हैं। देखिए, मेरे ऊपर भी आपके गुलाल के रंग बिखरे हुए हैं।” कुणाल कहना चाहता था कि मेरे दिल में आपके प्यार के रंग उतर आए हैं, पर हिम्मत न कर सका। उसे प्यार हो गया है, यह बात कैसे कहता? वह भी यहां, इस समय। हो सकता है वह नाराज हो जाए या उसे कोई छिछोरा युवक समझ जाने के लिए कह दे।
उसने बहुत सारी फोटो खींच डाली राजतरंगिनी की। फीचर के लिए जरूरत नहीं थी तब भी, यह तो वह अपने लिए खींच रहा था।
“मुझे जाना होगा।” राजतरंगिनी बोली तो कुणाल को महसूस हुआ कि उसके स्वर में भी प्यार के रंग घुले हुए हैं। न जाने कैसे तो रंगों की नदी बह रही थी उसके भीतर जिसकी लहरें कुणाल को पूरी तरह से भिगो गईं। प्यार के गुलाल की लाली को गालों पर संभाले जब वह वहां से निकला तो जान चुका था कि होली इस बार उसके लिए प्रेम के रंग और अबीर लेकर आई है। अचानक वह गुनगुनाने लगा, “मोहे रंग दो लाल।”
- सुमना. बी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें